Forslag til EUROPA-PARLAMENTETS OG RÅDETS FORORDNING om vedtægt for og finansiering af europæiske politiske partier

(forelagt af Kommissionen)

BEGRUNDELSE

I traktatens artikel 191 som ændret ved Nice-traktaten står:

Politiske partier på europæisk plan er vigtige som en integrationsfaktor inden for Unionen. De bidrager til en europæisk bevidstgørelse og til at udtrykke unionsborgernes politiske vilje.

Rådet fastsætter i overensstemmelse med proceduren i artikel 251 bestemmelser om politiske partier på europæisk plan og særlig bestemmelser om finansieringen af disse.

I artikel 191 anerkendes den vigtige rolle, som de europæiske politiske partier kan spille ved udformningen af en politisk debat på europæisk niveau, hvorved der opnås en kvalitativ styrkelse af demokratiet og en forbedring af EU-institutionernes funktion.

I artikel 191 anerkendes også, at det vil være nødvendigt, at partierne i det mindste delvist finansieres over fællesskabsbudgettet, for at de kan spille den rolle, som traktaten har tiltænkt dem.

I den ændrede artikel 191 er det nu fastsat, at vedtagelsen af en hensigtsmæssig lovramme skal ske efter den fælles beslutningsprocedure. Dette nye forslag bygger på det konstruktive arbejde, som allerede er udført i de tre institutioner vedrørende udkastet til forslag på grundlag af artikel 308, og integrerer de områder, som der i løbet af denne proces er opnået enighed om.

Formålet med dette forslag er at konkretisere den hensigt, som kommer til udtryk i første stykke af artikel 191, ved at skabe en solid, klar og gennemsigtig langsigtet ramme for de europæiske partier og deres finansiering over fællesskabsbudgettet.

Kommissionen mener ikke, at det vil være hensigtsmæssigt at fastsætte strenge eller for restriktive politiske krav ved registreringen af europæiske politiske partier, men mener, at det er vigtigt at fastlægge minimumsstandarder for sådanne partiers demokratiske holdning.

Følgelig er det i artikel 2 (som omhandler definitionen af et parti) og artikel 3 (som omhandler registrering) fastlagt, at et parti for at kunne blive registreret af Europa-Parlamentet skal:

- have deltaget eller have erklæret, at det agter at deltage i valg til Europa-Parlamentet

- have klart definerede organer, som er ansvarlige for den finansielle styring

- sikre, at det europæiske politiske partis vedtægt og aktiviteter respekterer de grundlæggende mål for EU med hensyn til frihed, demokrati, menneskerettigheder, grundlæggende rettigheder og retssikkerhed.

I artikel 4 er der fastlagt en procedure for kontrol med overholdelsen af de forpligtelser, som er anført i tredje ovenstående led, og som giver Europa-Parlamentet mulighed for at fjerne et parti fra registret, hvis det ikke længere opfylder betingelserne for registrering.

For at sikre gennemsigtighed er det et krav i artikel 3, at vedtægterne offentliggøres.

Den registreringsprocedure, der er fastlagt i artikel 3, udgør således et første nødvendigt, men ikke tilstrækkeligt skridt for at modtage støtte. Et parti skal først deponere sine vedtægter, men derefter også opfylde de andre specifikke krav, der er fastlagt i artikel 5, inden det kan modtage finansiering. Registrerede partier skal indsende en ansøgning om støtte til Europa-Parlamentet, som senest to måneder efter træffer beslutning herom.

Tildeling af EU-finansiering skal forbeholdes partier, som er rimeligt repræsentative, enten i Europa-Parlamentet eller en række medlemsstater. I den forbindelse bør henvisningen i forordningens artikel 5 til regionale parlamenter fortolkes i den enkelte medlemsstat på grundlag af dennes egne forfatningsmæssige principper. Der foreslås følgende kriterier: valgte medlemmer i Europa-Parlamentet eller i nationale eller regionale parlamenter i mindst en trediedel af medlemsstaterne, eller at partiet har fået mindst 5 % af stemmerne ved de seneste Europa-valg i mindst en trediedel af EU's medlemsstater. Partierne skal også forpligte sig til ikke at modtage visse former for gaver, som defineret i artikel 5, litra d).

Partier vil så være berettigede til finansiering fra EU-budgettet i overensstemmelse med artikel 191 og ligeledes med nærhedsprincippet. Det er ikke meningen, at denne finansiering skal afløse den selvstændige finansiering af europæiske partier, som skal udgøre mindst 25 % af hvert partis budget.

Fordelingen mellem de partier, der er berettigede til finansiering, sker på grundlag af objektive faktorer. Hvert parti modtager et fast grundbeløb og herudover yderligere et beløb afhængigt af antallet af valgte repræsentanter i Europa-Parlamentet. De to beløb dækker henholdsvis 15 % og 85 % af bevillingerne.

Den foreslåede budgetbevilling er blevet revideret for at tage hensyn til det forventede øgede befolkningstal i EU som følge af udvidelsen.

Naturligvis skal regnskabet i et politisk parti, som modtager finansiering fra EU-budgettet, være gennemskueligt. Det vil blive et krav til de europæiske politiske partier, at de offentliggør deres regnskaber og opgiver deres finansieringskilder (med undtagelse af gaver, som ikke overstiger 100 EUR), uanset hvilken kilde det drejer sig om. Faste procedurer for beretning, regnskab og revision fastlægges i overensstemmelse med finansforordningen.

For at undgå en uheldig sammenblanding af funktionerne er det nødvendigt at sørge for en ekstern og uafhængig revision af partiernes regnskaber.

Endelig har man foreslået at finansiere foranstaltningen som en specifik administrativ udgift for Europa-Parlamentet (afsnit I i budgettet) i overensstemmelse med budgetmyndighedens fastsættelse af en artikel "Bidrag til europæiske politiske partier" i Europa-Parlamentets budget for 2002 og 2003.

I bestemmelserne i finansforordningens [1] artikel 66, 76 og 116 om den anvisningsberettigedes ansvar er det et krav, at denne ansvarsberettigede træffer beslutning om de tildelte beløb og fastlægger de tilsvarende budgetmæssige og retlige forpligtelser.

[1] EFT L 248 af 16.9.2002.

2003/0039 (COD)

Forslag til EUROPA-PARLAMENTETS OG RÅDETS FORORDNING om vedtægt for og finansiering af europæiske politiske partier

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 191,

under henvisning til forslag fra Kommissionen [2],

[2] EFT C

efter proceduren i traktatens artikel 251, [3] og

[3] EFT C

ud fra følgende betragtninger:

(1) Det er nødvendigt at indføre bestemmelser om en vedtægt for europæiske politiske partier og at sikre, at partierne overholder de grundlæggende rettigheder, de demokratiske principper og retsstatsprincippet i overensstemmelse med traktaten og Den Europæiske Unions charter om grundlæggende rettigheder, og at de har deres egne styrende organer.

(2) Der bør indføres en finansiering af de europæiske politiske partier, der delvist kan dække deres driftsudgifter. I overensstemmelse med erklæring 11 i bilaget til Nice-traktaten kan finansieringen ikke anvendes til direkte eller indirekte finansiering af partier på nationalt plan.

(3) Betingelserne i denne forordning bør anvendes ensartet på alle europæiske partier, men der bør tages hensyn til deres aktuelle antal repræsentanter i Europa-Parlamentet.

(4) Der bør kun gives finansiering til partier, som er tilstrækkeligt repræsentative på europæisk niveau, for at undgå finansiering af rent nationale partier eller partier, som er blevet nægtet national finansiering pga. partiets manglende overholdelse af de demokratiske principper. Denne finansiering bør ikke erstatte partiernes egen finansiering.

(5) Det bør præciseres, hvilke former for udgifter, der kan være genstand for finansiering på grundlag af nærværende forordning.

(6) Fastsættelsen af bevillinger til finansiering af partier bør ske inden for rammerne af den årlige budgetprocedure.

(7) De bevillinger, som tildeles for at finansiere partier, klassificeres som specifikke administrative udgifter for Europa-Parlamentet, og anvendelsen vil ske under Europa-Parlamentets ansvar som anvisningsberettiget.

(8) Det er nødvendigt at sikre tilstrækkelig gennemskuelighed og finansiel kontrol med de europæiske politiske partier, der finansieres over De europæiske Fællesskabers almindelige budget.

UDSTEDT FØLGENDE FORORDNING:

Artikel 1

Emne og anvendelsesområde.

I denne forordning fastlægges der bestemmelser om vedtægt for og finansiering af politiske partier på europæisk plan.

Artikel 2

Definitioner

I denne forordning forstås ved:

- "politisk parti": en sammenslutning af borgere,

- som forfølger politiske mål, og

- som enten er anerkendt af eller etableret i overensstemmelse med lovgivningen i mindst en medlemsstat

- "alliance af politiske partier": et struktureret samarbejde mellem mindst to politiske partier

- "et europæisk politisk parti": et politisk parti eller alliance af politiske partier med en vedtægt, der er deponeret hos Europa-Parlamentet i overensstemmelse med betingelserne og procedurerne i denne forordning.

Artikel [3]

Vedtægt

1. Ethvert europæisk politisk parti eller enhver alliance af politiske partier kan deponere en vedtægt hos Europa-Parlamentet på følgende betingelser:

(a) det politiske parti eller alliancen af politiske partier skal være etableret i mindst tre medlemsstater

(b) det politiske parti, alliancen af politiske partier eller dele af alliancen skal have deltaget i valg til Europa-Parlamentet eller have udtrykt sin/deres hensigt herom ved at indsende en skriftlig erklæring til Europa-Parlamentet.

2. Vedtægten skal omfatte et program, der beskriver det politiske partis eller alliancen af politiske partiers mål, og skal især beskrive de organer, der har ansvaret for den politiske og finansielle styring, og de organer eller fysiske personer, der i hver af de pågældende medlemsstater har bemyndigelse til juridisk at repræsentere partiet, især med hensyn til køb eller salg af løsøre og fast ejendom og som part i retssager

Det politiske parti eller alliancen af politiske partier skal i deres vedtægt og aktiviteter overholde principperne om frihed og demokrati, menneskerettigheder og grundlæggende rettigheder og retssikkerhed.

3. Enhver ændring af en allerede deponeret vedtægt skal følges af en anmodning om deponering til Europa-Parlamentet. Europa-Parlamentet skal senest tre måneder efter vedtagelsen registrere enhver vedtægt eller enhver ændring af en allerede deponeret vedtægt. Europa-Parlamentet skal regelmæssigt kontrollere, at de registrerede partier fortsat overholder de betingelser, der er anført i denne artikels stk. 1 og 2.

4. Europa-Parlamentet skal offentliggøre de deponerede vedtægter.

Artikel [4]

Kontrol

1. Efter anmodning fra en fjerdedel af medlemmerne, som skal repræsentere mindst tre politiske grupper, skal Europa-Parlamentet med et flertal blandt medlemmerne kontrollere, at den betingelse, som er fastsat i artikel 3, stk. 2, andet punktum, fortsat overholdes af et europæisk politisk parti. Inden en sådan kontrol udføres, skal Europa-Parlamentet høre det pågældende europæiske politiske parti og anmode et udvalg af uafhængige fremtrædende personer om at afgive en udtalelse om spørgsmålet inden for en rimelig tid.

Hvis Europa-Parlamentet med et flertal blandt medlemmerne mener, at betingelsen ikke længere overholdes, vil det pågældende europæiske politiske partis vedtægt blive fjernet fra registret.

2. Udvalget af uafhængige fremtrædende personer består af tre medlemmer, og Europa-Parlamentet, Rådet og Kommissionen udpeger hver et medlem. Europa-Parlamentet sørger for sekretariat og finansiering af udvalget.

Artikel [5]

Finansiering

1. Et europæisk politisk parti skal for at kunne modtage finansiering over De Europæiske Fællesskabers almindelige budget påvise, at det er en juridisk person i den medlemsstat, hvor det er hjemmehørende, og

(a) at det er repræsenteret af valgte medlemmer i Europa-Parlamentet eller de nationale parlamenter eller regionale parlamenter eller regionale forsamlinger i mindst en tredjedel af medlemsstaterne, eller

(b) at det har fået mindst 5 % af stemmerne ved det seneste valg til Europa-Parlamentet i mindst en tredjedel af medlemsstaterne.

2. For at kunne modtage en finansiering skal et europæisk politisk parti udfylde en ansøgning til Europa-Parlamentet, der senest to måneder efter skal vedtage en beslutning herom og godkende og administrere de pågældende bevillinger.

3. Et europæisk politisk parti, der modtager finansiering, skal:

(a) hvert år offentliggøre en oversigt over sine indtægter og udgifter og en erklæring om sine aktiver og passiver

(b) opgive sine indtægtskilder i form af en fortegnelse over donatorerne og de gaver, som hver donator har givet, med undtagelse af gaver, som ikke overstiger 100 EUR.

Partiet kan ikke modtage

- (a) anonyme gaver

- (b) gaver fra budgettet for de politiske grupper i Europa-Parlamentet

- (c) gaver fra juridiske personer, hvor statens andel udgør mere end 50 % af kapitalen

- (d) gaver, der overstiger 5 000 EUR pr. år og pr. donator fra enhver fysisk eller juridisk person ud over de juridiske personer, der er henvist til i punkt (c), uden at dette indskrænker tredje afsnit.

Gaver fra et politisk parti, der udgør en del af det europæiske politisk parti, er tilladt.

Artikel [6]

Forbud mod finansiering

Finansieringen af europæiske politiske partier over De Europæiske Fællesskabers almindelige budget eller fra enhver anden kilde kan ikke anvendes til direkte eller indirekte finansiering af nationale politiske partier.

Artikel [7]

Udgifternes art

Midler, der modtages fra De Europæiske Fællesskabers almindelige budget i overensstemmelse med denne forordning, kan kun anvendes til udgifter, der har en direkte forbindelse med de målsætninger, der er fastsat i vedtægten. De kan ikke anvendes til finansiering af valgkampagner.

Udgifterne kan bl.a. vedrøre administration, teknisk støtte, møder, undersøgelser, information og publikationer.

Artikel [8]

Anvendelse og kontrol

1. Bevillingerne til finansiering af de europæiske politiske partier fastsættes i overensstemmelse med budgetprocedurerne og anvendes i overensstemmelse med finansforordningen for De Europæiske Fællesskabers almindelige budget.

2. Vurderingen af bygninger, inventar og afskrivningen heraf sker i overensstemmelse med Kommissionens forordning (EØF) nr. 2909/2000 [4].

[4] EFT L 336 af 30.12.2000, s. 75.

3. Kontrollen med de midler, der tildeles i henhold til denne forordning, foretages i overensstemmelse med bestemmelserne i finansforordningen og gennemførelsesbestemmelserne hertil.

Kontrollen foretages desuden på grundlag af en årlig godkendelse af en ekstern og uafhængig revision. Denne godkendelse fremsendes senest seks måneder efter det pågældende finansårs afslutning til Europa-Parlamentet og Revisionsretten.

4. Beløb, der uberettiget er modtaget af europæiske politiske partier fra De Europæiske Fællesskabers almindelige budget, skal tilbagebetales.

5. De politiske partier, der modtager midler over budgettet, skal på Revisionsrettens anmodning stille alle dokumenter og oplysninger, som er nødvendige for, at Revisionsretten kan varetage sin opgave, til dennes rådighed.

Hvor europæiske politiske partier i fællesskab med nationale partier og andre organisationer har påtaget sig en udgift, skal dokumentation for de europæiske politiske partiers finansielle udgifter stilles til rådighed for Revisionsretten.

6. Finansieringen af europæiske politiske partier som organisationer, der har almen europæisk interesse, er ikke underlagt bestemmelserne i finansforordningens artikel 113 om nedtrapning af en sådan finansiering.

Artikel [9]

Fordeling

1. De foreliggende bevillinger vil blive fordelt årligt således:

(a) 15 % fordeles med lige store dele mellem de europæiske politiske partier, som opfylder de betingelser, der er fastlagt i artikel 5

(b) 85 % fordeles i forhold til antallet af valgte medlemmer mellem de europæiske partier, som opfylder betingelserne i artikel 5, og som har valgte medlemmer i Europa-Parlamentet.

Ved anvendelsen af disse bestemmelser kan et medlem af Europa-Parlamentet kun være medlem af ét europæisk politisk parti.

2. Finansieringen over De Europæiske Fællesskabers almindelige budget, herunder finansieringen i henhold til nærværende ordning, kan ikke overstige 75 % af et europæisk politisk partis budget. Det pågældende europæiske parti har bevisbyrden.

Artikel [10]

Teknisk støtte

Al teknisk støtte fra Europa-Parlamentet til de politiske partier sker på grundlag af princippet om ligebehandling og tildeles på vilkår, der ikke er mindre favorable end de vilkår, som har været anvendt over for andre eksterne organisationer og foreninger, som eventuelt får lignende faciliteter, og ydes mod regning og betaling.

Artikel [11]

Ikrafttrædelse

Denne forordning træder i kraft tre måneder efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den .

På Rådets vegne

Formand

FINANSIERINGSOVERSIGT TIL FORSLAGET

Politikområde: europæiske politiske partier

Aktiviteter:

Titel: vedtægt for og finansiering af europæiske politiske partier

1. BUDGETPOST (NUMMER OG BETEGNELSE)

Budgetpost 3710 i budgettets sektion I (Europa-Parlamentet) "Bidrag til europæiske politiske partier".

2. SAMLEDE TAL

2.1. Samlet rammebevilling (del B): ... mio. EUR som forpligtelsesbevilling

8,4 mio. årligt.

2.2. Gennemførelsesperiode:

Ikke afgrænset Årlig fastsættelse af bevillingerne.

2.3. Samlet flerårigt skøn over udgifterne:

(a) Forfaldsplan for forpligtelses- og betalingsbevillinger (finansieringstilskud) (jf. punkt 6.1.1)

Mio. EUR (3 decimaler)

>TABELPOSITION>

b) Teknisk og administrativ bistand og støtteudgifter (jf. punkt 6.1.2)

>TABELPOSITION>

>TABELPOSITION>

c) Personale- og andre driftsudgifters samlede budgetvirkninger(jf. punkt 7.2 og 7.3)

>TABELPOSITION>

>TABELPOSITION>

2.4. Forenelighed med den finansielle programmering og de finansielle overslag

[X] Forslaget er foreneligt med den gældende finansielle programmering

2.5. Virkninger for budgettets indtægtsside [5]

[5] Nærmere oplysninger i særskilt orienterende dokument.

[X] Ingen (vedrører tekniske aspekter ved en foranstaltnings gennemførelse)

3. BUDGETSPECIFIKATIONER

>TABELPOSITION>

4. RETSGRUNDLAG

EF-traktatens artikel 191.

5. BESKRIVELSE OG BEGRUNDELSE

5.1. Behov for EU-foranstaltninger [6]

[6] Nærmere oplysninger i særskilt orienterende dokument.

Med artikel 191 gives den lovgivende myndighed mandat til at fastsætte bestemmelser for vedtægt for og finansiering af europæiske politiske partier. Målet med denne forordning er at skabe en stabil og gennemskuelig lovramme for finansieringen af europæiske politiske partier. Der er et åbenlyst behov for en delvis finansiering af partierne over fællesskabsbudgettet, for at partierne kan nå de mål, som traktaten pålægger dem, og således at den kritik, Revisionsretten har rettet mod den nuværende finansiering over de politiske gruppers budget, imødegås.

5.2. Indsatsområder og nærmere bestemmelser for støtten

Modtagere er de registrerede europæiske politiske partier, der opfylder de betingelser, som er fastlagt i forordningen, for at partierne kan nå de mål, som er fastlagt i traktatens artikel 191.

5.3. Gennemførelsesmetoder

8,4 mio. EUR. Dette tal udgør et skøn over det maksimale beløb, som de europæiske partier kan modtage under hensyntagen til deres nuværende egne midler og under overholdelse af bestemmelserne i forordningens artikel 9, hvor det er fastlagt, at EU's støtte ikke kan udgøre mere end 75 % af noget partis samlede budget.

Støtte til hvert af de fem eksisterende politiske partier. Hvert parti vil modtage en støtte, som ikke må overstige 75 % af partiets samlede budget. Denne støtte kan bestå af to dele:

i) alle støtteberettigede partier modtager samme del af de 15 % af det samlede budget

ii) de partier, der er repræsenteret i Europa-Parlamentet, modtager desuden midler i forhold til det antal parlamentsmedlemmer, partiet har. Dette beløb udtrykkes ved følgende formel:

>REFERENCE TIL EN GRAFIK>

6. FINANSIELLE VIRKNINGER

6.1. Samlede finansielle virkninger for budgettets del B (hele programperioden)

(Beretningsmetoden for de samlede beløb i nedenstående tabel skal fremgå af fordelingen i tabel 6.2.) )

6.1.1. Finansieringsstøtte

Forpligtelsesbevillinger i mio. EUR (3 decimaler)

>TABELPOSITION>

6.2. Beregning af omkostningerne pr. foranstaltning i budgettets del B (hele programperioden) [7]

[7] Nærmere oplysninger i særskilt orienterende dokument.

(Når der er flere aktioner, skal der for de konkrete foranstaltninger under hver aktion gives de oplysninger, der er nødvendige for at anslå arbejdes omfang og omkostninger.)

Forpligtelsesbevillinger i mio. EUR (3 decimaler)

>TABELPOSITION>

Om nødvendigt forklares beregningsmetoden.

7. VIRKNINGER FOR PERSONALERESSOURCER OG ADMINISTRA TIONSUDGIFTER

De nødvendige personalemæssige og administrative ressourcer dækkes via det personale, som er tildelt Europa-Parlamentet i budgettet for 2004.

7.1. Personalemæssige virkninger

>TABELPOSITION>

7.2. Samlede finansielle virkninger af personaleforbruget

>TABELPOSITION>

Beløbene modsvarer de samlede udgifter i en tolvmåneders periode.

7.3. Andre administrative udgifter som følge af foranstaltningen

>TABELPOSITION>

Beløbene modsvarer de samlede udgifter i en tolvmåneders periode.

1 Det specificeres, hvilken udvalgstype der er tale om, og hvilken gruppe det tilhører.

>TABELPOSITION>

8. OPFØLGNING OG EVALUERING

Europa-Parlamentet vil løbende føre tilsyn med gennemførelsen af forordningen i forbindelse med de revisionsrapporter og budgetter, som de europæiske politiske partier offentliggør, og evaluere aktionen i forbindelse med den årlige budgetbehandling.

9. FORHOLDSREGLER MOD SVIG

- I forordningen er det et krav, at de europæiske politiske partier overholder bestemmelserne i finansforordningen om at offentliggøre deres regnskaber og forelægge dem for Europa-Parlamentet og Revisionsretten.